Title: พระราชกฤษฎีกาจัดตั้งเทศบาลเมืองสมุทรสาคร ในท้องที่จังหวัดสมุทรสาคร

พระราชกฤษฎีกา
จัดตั้งเทศบาลเมืองสมุทรสาคร
จังหวัดสมุทรสาคร
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๗ ธันวาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองสมุทรสาคร
ให้มีฐานะเป็นเทศบาลเมือง

คณะผู้สำเร็จราชการแทนพระองค์
ในพระปรมาภิไธยสมเด็จพระเจ้าอยู่หัว อาศัยอำนาจตามความในมาตรา ๔๒ วรรค ๑ และวรรค ๓
แห่งพระราชบัญญัติจัดระเบียบเทศบาล พ.ศ. ๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองสมุทรสาคร
จังหวัดสมุทรสาคร พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดสมุทรสาคร
ตามเขตที่กำหนดไว้ในมาตรา ๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองสมุทรสาคร
จังหวัดสมุทรสาคร

มาตรา ๔  ให้กำหนดเขตเทศบาลเมืองสมุทรสาคร
จังหวัดสมุทรสาคร ไว้ดังนี้ คือ 
ด้านตะวันออก
ตั้งแต่เขตวัดกำพร้าด้านใต้ แล้วเลียบเขตหลังวัด เลียบเขตหลังหมู่บ้านราษฎรจีนเสียและโกรกกรากถึงวัดตึก
เลียบหลังวัดตึกไปทางหลังหมู่บ้านราษฎรลำคลองมหาไชยฝั่งใต้จดลำคลองกระเจ็ดใหญ่
แล้วข้ามคลองมหาไชยไปฝั่งเหนือ ไปจดคลองกระเจ็ดน้อยเลียบตามคันคลองกระเจ็ดน้อยไปจดถนนรถไฟเสาหินหมายเลขที่
๓๑
ด้านเหนือ
ตั้งแต่ถนนรถไฟหลักเสาหินหมายเลขที่ ๓๑ ในตำบลมหาไชย
เลียบตามทางรถไฟถึงสะพานคลองยมตัดเฉียงไปทางตะวันตกเฉียงเหนือ เลียบหลังกองโรงเรียนทหารเรือ
ไปจดปากคลองวัดป้อมด้านเหนือ
แล้วเลียบไปตามลำแม่น้ำฝั่งตะวันออกไปข้ามแม่น้ำท่าจีน ตรงวัดกลางในตำบลท่าจีน
ด้านตะวันตก
ตั้งแต่วัดกลางในตำบลท่าจีนเลียบเขตวัดซึ่งมีคลองและแพรกเป็นเขตไปจดถนนหลังวัด
แล้วเลียบไปตามคันถนน ถึงหลังวัดใหญ่ เลียบเขตวัดใหญ่ไปจดถนนหลังวัดใหญ่เลียบไปตามคันถนนถึงวัดหงส์
แล้วเลียบไปจดลำแม่น้ำคลองน้อยท่าจีน ตรงข้ามลำแม่น้ำคลองน้อยท่าจีนไปจดวัดชีผ้าขาว
ตัดตรงไปจดถนนรถไฟสายแม่กลอง
ด้านใต้
ตั้งแต่ถนนรถไฟสายแม่กลองตัดตรงไปจดริมคลองบางหญ้าแพรกฝั่งตะวันตกแล้วเลียบตามทางเดินหลังหมู่บ้านราษฎรข้ามคลองบางหญ้าแพรก
ไปจดแพรกตาอิ่มแล้วเลียบหลังหมู่บ้านราษฎรวัดบางหญ้าแพรก และเลียบไปตามหลังหมู่บ้านหัวโพรง
จดหมู่บ้านหัวโพรงตรงปากอ่าวฝั่งตะวันตก
แล้วข้ามลำแม่น้ำไปบรรจบวัดบางกำพร้าฝั่งตะวันตก
แล้วข้ามลำแม่น้ำไปบรรจบวัดบางกำพร้าฝั่งตะวันออกในตำบลบางหญ้าแพรก
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖  ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองสมุทรสาคร
เป็นของเทศบาลเมืองสมุทรสาคร จังหวัดสมุทรสาคร ตามมาตรา ๖๔ แห่งพระราชบัญญัติจัดระเบียบเทศบาล
พ.ศ. ๒๔๗๖

มาตรา ๗  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์ไพศาลย์
รัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองสมุทรสาคร จังหวัดสมุทรสาคร พุทธศักราช
๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๒๐ มีนาคม ๒๕๖๓

อรญา/ตรวจ
๓ เมษายน ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๗๔๐/๑๐ ธันวาคม ๒๔๗๘